10. การควบคุมภายใน

ระบบการควบคุมภายในของบริษัทฯ จะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ ของบริษัทฯ
ตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ (Audit
Committee) รวมทั้ง บริษัทฯ มีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัทฯ และว่าจ้างผู้สอบบัญชีภายนอก คือ บริษัท
สำนักงาน เอินส์ท แอนด์ ยัง จำกัด

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ หลังจากนั้น
จะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทฯ อย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 9.4 การกำกับดูแลกิจการ ข้อ 13
ระบบการควบคุมและการตรวจสอบภายใน)

ความเห็นของคณะกรรมการบริษัทฯ
เกี่ยวกับความเพียงพอและความเหมาะสมของระบบควบคุมภายในของบริษัทฯ และบริษัทย่อย

คณะกรรมการบริษัทฯ ได้มอบหมายให้คณะกรรมการตรวจสอบ ซึ่งเป็นกรรมการอิสระ ทำหน้าที่
สอบทานให้บริษัทฯ มีระบบการควบคุมภายในที่เหมาะสมและมีประสิทธิผล
เพื่อให้มั่นใจว่าสามารถป้องกันทรัพย์สินของบริษัทฯ และบริษัทย่อย
อันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอ

ในการประชุมคณะกรรมการบริษัทฯ เมื่อวันที่ 8 กุมภาพันธ์ 2548
โดยมีกรรมการตรวจสอบเข้าร่วมประชุมด้วย คณะกรรมการบริษัทฯ
มีความเห็นชอบกับความเห็นของคณะกรรมการตรวจสอบตามแบบประเมินความเพียงพอของระบบการควบคุมภายใน
และสรุปความเห็นเกี่ยวกับความเพียงพอและความเหมาะสมของระบบการควบคุมภายใน ประจำปี
2547 โดยมีความเห็นว่าบริษัทฯ มีระบบการควบคุมภายในที่เพียงพอและเหมาะสม ดังนี้

1.  ด้านองค์กรและสภาพแวดล้อม

บริษัทฯ
ได้มีการปรับโครงสร้างองค์กรเพื่อให้สอดคล้องกับสภาวะทางธุรกิจที่เปลี่ยนแปลงไปและมุ่งเน้นงานทางด้านบริหารความเสี่ยงให้มากยิ่งขึ้น
รวมทั้งสร้างความได้เปรียบในการแข่งขันในอนาคต
โดยได้แต่งตั้งคณะกรรมการบริหารความเสี่ยง(Risk Management Committee)
ขึ้นเพื่อรับผิดชอบในการพิจารณากลั่นกรองเรื่องที่เกี่ยวกับการบริหารความเสี่ยง
และฝ่ายพัฒนาธุรกิจและการตลาดเพื่อรับผิดชอบเกี่ยวกับการพัฒนาธุรกิจ การตลาด
และสร้างความสัมพันธ์ที่ดีกับลูกค้า

นอกจากนี้ ยังได้มีการควบคุมดูแลให้มีการกำหนดเป้าหมายการดำเนินธุรกิจที่ชัดเจนและวัดผลได้ใน
แผนกลยุทธ์ โดยอาศัยแนวคิด Balanced Scorecard ในการกำหนดมุมมองด้านต่างๆ ได้แก่
ด้านการเงิน ด้าน ลูกค้าและผู้มีส่วนได้เสีย ด้านกระบวนการทำงาน ด้านการเรียนรู้และพัฒนา
และด้านสังคม สิ่งแวดล้อม และอื่นๆ ทั้งนี้ เพื่อให้บรรลุเป้าหมายและวัตถุประสงค์ของบริษัทฯ
ที่กำหนดไว้

คณะกรรมการบริษัทฯ ได้จัดให้มีนโยบายเกี่ยวกับการกำกับดูแลกิจการ ข้อพึงปฏิบัติทางจริยธรรม
นโยบายการบริหารความเสี่ยงและห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทฯ
โดยมีการเผยแพร่ความรู้แก่พนักงานทุกระดับ
เพื่อให้เกิดความชัดเจนและแสดงเจตนารมณ์ถึงความโปร่งใสในการบริหารรวมทั้งเป็นไปตามหลักการการกำกับดูแลกิจการที่ดี
นอกจากนี้ บริษัทฯ ได้มีการจัดทำคู่มือนโยบายคณะกรรมการบริษัทฯ
คู่มือการบริหารความเสี่ยงและระเบียบวิธีปฏิบัติงานที่เป็นลายลักษณ์อักษรในธุรกรรมที่เกี่ยวข้อง
รวมทั้งจัดให้มีกลไกและกระบวนการ ติดตามตรวจสอบการปฏิบัติงานจริง ทั้งนี้ เพื่อให้แน่ใจว่า
การดำเนินงานของบริษัทฯ มีประสิทธิภาพสามารถป้องกันการทุจริตและเพื่อประโยชน์ของบริษัทฯ
ในระยะยาว

2.  ด้านการบริหารความเสี่ยง

บริษัทฯ ได้เล็งเห็นความสำคัญของการบริหารความเสี่ยง
โดยได้ว่าจ้างที่ปรึกษาเข้ามาช่วยวางระบบ ด้านการบริหารความเสี่ยง
เพื่อให้การพัฒนาการบริหารความเสี่ยงเป็นไปอย่างมีระบบและมีประสิทธิภาพ รวมทั้ง
เพื่อให้บรรลุวัตถุประสงค์ที่ได้กำหนดไว้และเป็นการสร้างความเชื่อมั่นแก่บุคคลภายนอก ทั้งนี้ บริษัทฯ
ได้มีการ ปฎิบัติตามกระบวนการบริหารความเสี่ยงตามที่ได้รับคำแนะนำจากที่ปรึกษา
ได้แก่การกำหนดวัตถุประสงค์ การ บ่งชี้ความเสี่ยง
การประเมินความเสี่ยงในระดับองค์กรและกระบวนการ
การจัดการความเสี่ยงและการติดตามผลโดยมีการติดตามความคืบหน้าของการดำเนินการตามแผนปฏิบัติการเป็นรายไตรมาส

นอกจากนี้ บริษัทฯ ยังได้มีการกำหนดดัชนีชี้วัดความเสี่ยง(Key Risk Indicator - KRI)
ซึ่งถือเป็นระบบเตือนภัยล่วงหน้า เพื่อจะได้แก้ไขปัญหาที่อาจจะเกิดขึ้นได้ทันเหตุการณ์ (Early
Warning System) และมีการจัดทำแผนการดำเนินการกรณีเกิดเหตุการณ์วิกฤต (Crisis
Management) ให้เหมาะสมตามสถานการณ์ เช่น การกำหนดรูปแบบในการบริหารและการรายงาน
เป็นต้น รวมทั้งได้มีการว่าจ้างที่ปรึกษาในการจัดทำระบบบัญชีต้นทุนแยกตามแต่ละกิจกรรม
(Activity Based Costing) เพื่อที่บริษัทฯ
จะได้ทราบต้นทุนของแต่ละกิจกรรมที่ชัดเจนและยังเป็นการเตรียมความพร้อมในการแข่งขันต่อไป
ซึ่งคาดว่าจะมีความรุนแรงเพิ่มมากขึ้นในอนาคต

3.  ด้านการควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการย่อยเพื่อเป็นเครื่องมือสำคัญของ คณะกรรมการบริษัทฯ
ในการกำกับดูแลการดำเนินงานและการบริหารให้มีมาตรฐาน ได้แก่คณะกรรมการตรวจสอบ
(Audit Committee) คณะกรรมการบริหารความเสี่ยง (Risk Management Committee)
คณะกรรมการกำหนดค่าตอบแทน (Remuneration Committee) และคณะกรรมการสรรหา
(Nominating Committee) ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัทฯ

นอกจากนี้ บริษัทฯ ยังได้มีการจัดทำแบบกำหนดหน้าที่งาน คู่มือการปฏิบัติงาน
และคู่มืออำนาจการอนุมัติสั่งการในแต่ละระดับไว้อย่างชัดเจนและเป็นลายลักษณ์อักษร
มีการปรับปรุงคู่มือการปฏิบัติงานต่างๆ อย่างต่อเนื่องให้มีประสิทธิภาพและประสิทธิผล รวมทั้ง
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
มีการกำหนดขั้นตอนและวิธีการทำธุรกรรมกับผู้ถือหุ้นรายใหญ่อย่างชัดเจน
และมีการติดตามดูแลการดำเนินงานของบริษัทย่อยอย่างสม่ำเสมอเป็นประจำทุกปี
รวมทั้งมีมาตรการในการติดตามให้การดำเนินการของบริษัทฯ และบริษัทย่อย
เป็นไปตามกฎระเบียบของบริษัทฯ และกฎหมายที่เกี่ยวข้อง

4.  ด้านระบบสารสนเทศและการสื่อสารข้อมูล

บริษัทฯ มีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ และ
จัดส่งให้คณะกรรมการบริษัทฯ ก่อนวันประชุมไม่น้อยกว่า 7 วัน
รวมทั้งมีการจัดทำรายงานการประชุม คณะกรรมการบริษัทฯ
ที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฎิบัติหน้าที่ของกรรมการบริษัทฯ
ได้ มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
มีระบบการสำรองข้อมูล
มีการใช้นโยบายการบัญชีตามหลักการบัญชีที่รับรองทั่วไปและเหมาะสมกับธุรกิจของบริษัทฯ
รวมทั้งได้ว่าจ้างผู้เชี่ยวชาญภายนอกเข้ามาตรวจสอบระบบสารสนเทศของบริษัทฯ เป็นระยะเวลา 2
ปี คือในช่วงปี 2547-2548 ทั้งนี้ เพื่อให้มั่นใจว่าบริษัทฯ
มีการควบคุมภายในที่เพียงพอต่อการจัดการความเสี่ยงในระบบสารสนเทศ

นอกจากนี้ บริษัทฯ ยังจัดให้มีระบบสารสนเทศเพื่อสื่อสารกับพนักงานทุกระดับ
และระหว่างบริษัทฯกับบริษัทย่อย สำหรับระบบการสื่อสารภายนอกบริษัทฯ
ได้จัดให้มีแผนกลงทุนสัมพันธ์เพื่อเป็นช่องทางในการสื่อสารระหว่างบริษัทฯ กับนักลงทุนและ
หน่วยงานภายนอก

5.  ด้านระบบการติดตาม

บริษัทฯ มีการกำหนดเป้าหมายการดำเนินธุรกิจ
และกำหนดให้มีการรายงานผลการดำเนินงานต่อคณะกรรมการบริษัทฯ เป็นรายไตรมาสและประจำปี
หากผลการ ดำเนินงานแตกต่างจากเป้าหมาย
จะมีมติให้ไปดำเนินการแก้ไขและมีการติดตามผลการแก้ไขดังกล่าว โดยในปี 2547บริษัทฯ
จัดให้มีการประชุมคณะกรรมการบริษัทฯ รวม 5
ครั้งและมีการประชุมฝ่ายบริหารอย่างสม่ำเสมอเป็นประจำทุกเดือน
เพื่อพิจารณาและติดตามผลการดำเนินงาน
รวมทั้งจัดให้มีระบบการตรวจสอบการปฏิบัติงานของบริษัทฯ
และบริษัทย่อยโดยพิจารณาในส่วนของการปฏิบัติตามกฎระเบียบของบริษัทฯ กฎหมายที่เกี่ยวข้อง
และระบบการควบคุมภายในโดยใช้การประเมินระบบการควบคุมภายในตามมาตรฐานสากล (COSO
: The Committee of Sponsoring Organizations of the Treadway Commission)
ในเรื่องสภาพแวดล้อมของการควบคุม การประเมินความเสี่ยง กิจกรรมการควบคุม
ข้อมูลสารสนเทศและการสื่อสารและการติดตาม ทั้งนี้
หากมีการตรวจพบข้อบกพร่องที่เป็นสาระสำคัญหรือมีเหตุการณ์ที่อาจมีผลกระทบต่อชื่อเสียงและฐานะการเงินของบริษัทฯ
จะมีการรายงานต่อคณะกรรมการตรวจสอบหรือคณะกรรมการบริษัทฯ เพื่อพิจารณาสั่งการแก้ไข

ผู้สอบบัญชีของบริษัทฯ คือ นางสาวทิพวัลย์ นานานุวัฒน์ แห่งบริษัท สำนักงานเอินส์ท แอนด์ ยัง
จำกัด ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต. และเป็นผู้ตรวจสอบ
งบการเงินรวมของบริษัทฯ และบริษัทย่อย และงบการเงินเฉพาะของบริษัทฯ สำหรับปีสิ้นสุดวันที่ 31
ธันวาคม 2547 เป็นปีที่สองติดต่อกัน
ซึ่งสอดคล้องกับหลักการการกำกับดูแลกิจการที่ดีในเรื่องการเปลี่ยนผู้สอบบัญชีผู้ลงนามในงบการเงินทุก
5 ปี ผู้สอบบัญชีใช้วิธีสอบทานระบบการควบคุม ภายในด้านบัญชี
และพบสาระสำคัญในเรื่องการที่บริษัทฯ ไม่เรียกเก็บค่าธรรมเนียมกับ บริษัท ไทยเชื้อเพลิงการบิน
จำกัด ซึ่งเป็นบริษัทย่อย สำหรับการค้ำประกันวงเงินกู้ยืมของบริษัท ดังกล่าว ซึ่งขณะนี้บริษัทฯ
อยู่ระหว่างดำเนินการแก้ไขให้ถูกต้อง

(แบบประเมินความเพียงพอของระบบการควบคุมภายในที่จัดทำโดยคณะกรรมการบริษัทฯ
และได้รับมติจากที่ประชุมคณะกรรมการบริษัทฯ ในวันที่ 8 กุมภาพันธ์ 2548
สามารถดูได้ในเอกสารแนบ 3)